Karsten Lauritzen (V), 2009-05-26:
Jeg vil sige, at hr. Morten Østergaard nu forsøger det, der er et kendt og anerkendt trick: at tillægge en person intentioner og lægge en person noget i munden, som vedkommende ikke har sagt.
Det, jeg sagde, var, at polititilhold f.eks. er et redskab, som politiet allerede har i dag og kan bruge, og det vil jeg fastholde.
Det er et redskab, som man kan bruge i forhold til tvangsægteskaber og æresrelateret kriminalitet.
Der er også mulighed for at bringe folk i vidnebeskyttelsesprogrammer - som jeg læser noget af det, man også godt kunne tænke sig der kom mere fokus på.
Så hr. Morten Østergaard kan ikke opfatte det, som om vi i Venstre støtter forslaget.
Men selvfølgelig vil vi gerne være med til at diskutere, om der er mere, vi kan gøre for at bekæmpe og forebygge tvangsægteskaber.
Vi har gjort en massiv indsats på det område siden 2001, hvor regeringen kom til.
Vi har gjort en masse, som rent faktisk har virket, og den indsats vil vi selvfølgelig gerne videreudvikle.
Tak for ordet.
Intentionerne bag det her beslutningsforslag fra en samlet opposition med Det Radikale Venstre i spidsen er gode, og jeg vil godt rose forslagsstillerne for endelig at anerkende, at der skal tages drastiske midler i brug for at bekæmpe og forebygge tvangsægteskaber.
En af de ting, som vi har videnskabelig dokumentation for virker, er jo 24-års-reglen og de stramninger i familiesammenføringsreglerne, som regeringen vedtog, efter at den kom til i 2001.
Vi kan jo se på tallene, at antallet af ægteskaber indgået mellem indvandrere og efterkommere af indvandrere fra ikkevestlige lande og personer bosat i udlandet er faldet markant siden 2002, hvor reglen som sagt blev indført.
I Venstre forstår vi ikke, hvordan det kan være, at 24-års-reglen ikke er nævnt med et eneste ord i det her forslag, når det nu ligger forslagsstillerne så meget på sinde at bekæmpe og forebygge tvangsægteskaber.
Men vi gætter på, at det fortsat skyldes, at den samlede opposition i virkeligheden er dybt splittet, når det kommer til 24-års-reglen og dermed også indsatsen mod tvangsægteskaber.
Det beslutningsforslag, vi i dag behandler, bærer da også præg af, at hovedformålet måske mere er at signalere enighed i oppositionen end at komme med konkrete nye forslag til, hvordan vi kan sætte ind over for tvangsægteskaber.
Dele af forslaget er jo allerede eller er på vej til at blive gennemført, som ministeren også redegjorde for.
Bl.a. efterlyser man i forslaget nationale retningslinjer for offentlige myndigheder, når det kommer til tvangsægteskaber og æresrelateret kriminalitet.
Men de nationale retningslinjer eksisterer jo allerede i dag.
Året efter, i 2007, blev der så lavet en national strategi i samarbejde med NEC for at forebygge og bekæmpe tvangsægteskaber.
I øvrigt efterlyser forslagsstillerne også et nationalt videncenter for æresrelateret kriminalitet og tvangsægteskaber.
Frem til 2008 har der f.eks. været indberettet 279 sager om æresrelateret vold.
Regeringen er faktisk endda gået videre end det, forslagsstillerne ønsker, ved at hver politikreds jo har specialuddannede medarbejdere til at tage sig af sager om tvangsægteskaber og æresrelateret kriminalitet.
Man efterlyser også mere oplysning, og her er der, som ministeren redegjorde for, faktisk en central rådgivnings- og informationsenhed på vej, hvor der også vil være tilknyttet et mæglerkorps, så den mægling og konfliktløsning, som forslagsstillerne efterlyser, også vil kunne blive leveret til ofrene for æresrelateret kriminalitet.
Sidst, men ikke mindst efterlyser man en samlet og koordineret indsats.
Det er jo tankevækkende, at de selv samme partier, som efterlyser det her i Folketingssalen, jo står bag den aftale, som regeringen har med Dansk Folkeparti og de øvrige partier i Folketinget om satspuljen, hvor man har afsat 35 mio. kr. til en national strategi mod vold i nære relationer med fokus på f.eks. etniske kvinder.
Jeg synes, det er lidt tankevækkende, at man i virkeligheden selv har været med til at bevilge penge til det, man efterlyser i forslaget.
Siden 2001 har vi i Venstre taget kampen op mod tvangsægteskaber, bekæmpet og forebygget dem, og særlig 24-års-reglen har virket.
En årlig konference, hvor vi sætter fokus på det her, kunne være meget interessant; det vil vi godt være med til at diskutere.
Men som udgangspunkt kan vi ikke støtte forslaget.
Man kan så stille sig tvivlende over for, om de nye ting, der er i det her, rent faktisk har den effekt, hvilket ministeren også var inde på.
Det er jo mærkeligt, at oppositionen ikke, når man samlet kan fremsætte det her forslag og vil tage kampen, vil være med til at acceptere det redskab, som vi har dokumentation for rent faktisk fungerer.
Det sender jo desværre et signal til mig om, at man er dybt splittet om, hvad man skal gøre i indsatsen mod æresrelateret kriminalitet og tvangsægteskaber, og det synes jeg er beklageligt.
Derfor har jeg lidt større tillid til den linje, som regeringen lægger, fordi man som sagt har haft en meget åben dagsorden om indsatsen på det her område siden 2001, hvor man kom til.